“จีน” ตอบโต้กฎคุมโควิด “เกาหลีใต้” สั่งระงับออกวีซ่านักท่องเที่ยว
“จีน” ระงับออกวีซ่าระยะสั้นให้นักท่องเที่ยวเกาหลีใต้ หลัง “เกาหลีใต้” ออกมาตรการควบคุมโควิด-19 บังคับใช้ต่อชาวจีน
“จีน” ตอบโต้มาตรการคุมโควิดเลือกปฎิบัติของ “เกาหลีใต้” สั่งระงับออกวีซ่านักท่องเที่ยวระยะสั้น
10 ม.ค. 2566

สถานเอกอัครราชทูตจีนประจำเกาหลีใต้เปิดเผยในวันนี้ (10 ม.ค.) ว่า จีนได้ระงับการออกวีซ่าระยะสั้นแก่นักเดินทางชาวเกาหลีใต้ โดยถือเป็นการเคลื่อนไหวตอบโต้ครั้งแรก หลังเกาหลีใต้ออกมาตรการควบคุมโควิด-19 กับนักเดินทางจีน
ทั้งนี้ สถานเอกอัครราชทูตจีนประจำเกาหลีใต้ได้ชี้แจงผ่านบัญชีวีแชท (WeChat) ว่า จีนจะปรับเปลี่ยนนโยบายการออกวีซ่าแก่นักเดินทางเกาหลีใต้ ก็ต่อเมื่อเกาหลีใต้ยกเลิกมาตรการจำกัดคนเข้าเมืองแบบเลือกปฏิบัติต่อชาวจีน
โดยการประกาศนี้มีขึ้นเพียงไม่กี่วันหลังจากที่นายฉิน กัง รัฐมนตรีว่าการกระทรวงต่างประเทศของจีนต่อโทรศัพท์สายตรงถึงนายพัค จิน รัฐมนตรีว่าการกระทรวงต่างประเทศของเกาหลีใต้ เพื่อแสดงความกังวลถึงมาตรการควบคุมโควิด-19 ที่เกาหลีใต้บังคับใช้ต่อชาวจีน
สำนักข่าวรอยเตอร์รายงานว่า เมื่อสัปดาห์ที่แล้ว เจ้าหน้าที่ตำรวจเกาหลีใต้ต้องออกตามหาตัวชายชาวจีนรายหนึ่งที่หลบหนีไประหว่างรอเข้ารับการกักตัว หลังตรวจพบว่าติดเชื้อโควิด-19 เมื่อเดินทางมาถึงเกาหลีใต้แล้ว
สำหรับเหตุการณ์ที่เกิดขึ้นได้สร้างความกังวลเกี่ยวกับการแพร่เชื้อโควิด-19 จากจีน หลังจากที่จีนประกาศยกเลิกนโยบายโควิดเป็นศูนย์แบบฉับพลัน พร้อมเปิดพรมแดนประเทศอีกครั้ง แม้ยอดผู้ติดเชื้อพุ่งสูงขึ้นทั่วประเทศก็ตาม